Cirka 50 asylansøgere tog ud på gågaden for at tage afstand fra overgrebshistorier.

To lange rækker af kurdiske mænd stod klar til at tage imod kvinderne i Sønderborg på byens gågade fredag.

Mændene havde fundet roser frem, som blev delt ud til de forbipasserende. Ikke for at være romantiske - men for at give en klar demonstration af, at de mange historier om overgreb, ikke betyder, at alle asylansøgere ikke har respekt for kvinder.

- Vi sætter stor pris på kvinder og har respekt for dem. Vi tager afstand fra de krænkelser, udlændinge har udsat kvinder for i Tyskland og Danmark, siger Mahmoud Rasho, der gik i spidsen for demonstranterne, til Jyske Vestkysten.

- Vi undskylder ikke for det andre gør, men alligevel vil vi gerne vise respekt for kvinder, siger Mahmoud Rasho.

Roser på vej hjem

En af de kvinder, der modtog roser fra mændene, var 21-årige Vinnie Truelsen fra Sønderborg.

- En veninde og jeg var på vej hjem fra skole, og så fik vi roser af de her kurdiske mænd. De fortalte, de var ærgerlige over de negative historier i medierne, og at de var taknemmelige for at være her, siger Vinnie Truelsen til TV Syd.

Overgrebssager førte til selvtægt

Siden det kom frem, at hundredevis af kvinder i Köln nytårsnat blev krænket af store grupper af mænd, har flere sager udfoldet sig i flere lande - især i Tyskland.

Sagerne har endvidere resulteret i, at der er opstået selvtægtsgrupper i Tyskland. Således blev seks mænd af pakistansk herkomst for to uger siden angrebet af omkring 20 mennesker, og to af disse måtte på skadestuen. Senere samme dag blev en mand af syrisk herkomst overfaldet af fem mænd.